लखनऊ। सरोजनी नगर थाना क्षेत्र में एक जालसाज ने फर्जी हस्ताक्षर कर पड़ोसी की ऑटो पर दो बार निजी बैंकों से लोन लिया और बाद में ऑटो और परमिट दोनों बेच दिए। पीड़ित ऑटो मालिक ने सरोजनी नगर थाने में तहरीर दी है। पुलिस मामले की जांच कर रही है। थाना क्षेत्र के बदालीखेड़ा निवासी धनीराम के बेटे राजकिशोर के मुताबिक 2005 में उसने और उसके पड़ोसी रामगुलाम के बेटे राजकिशोर ने आरटीओ में अलग-अलग प्रार्थना-पत्र देकर ऑटो रिक्शा का परमिट मांगा था। आरटीओ ने धनीराम के बेेटे राजकिशोर को अप्रैल 2005 में परमिट जारी कर दिया। इस पर रामगुलाम के बेटे राजकिशोर ने उससे यह कहकर उसका परमिट ले लिया कि जब उसके खुद के नाम से परमिट जारी होगा तो वह उसे उसका परमिट लौटा देगा। आपसी समझौते पर धनीराम के बेटे राजकिशोर ने रामगुलाम के बेटे को अपने नाम से जारी ऑटो का परमिट दे दिया। इस पर रामगुलाम का बेटा राजकिशोर ऑटो खरीदकर चलाने लगा। धनीराम के बेटे राजकिशोर को जब ये पता चला कि रामगुलाम के बेटे राजकिशोर का परमिट भी जारी हो गया है तो उसने अपना परमिट वापस मांगा। रामगुलाम के बेटे राजकिशोर ने न तो उसका परमिट लौटाया और न ही अपना। इस पर धनीराम के बेटे ने आरटीओ कार्यालय में प्रार्थना-पत्र देकर अपने परमिट और वाहन के रजिस्ट्रेशन सर्टिफिकेट (आरसी) पर किसी तरह का परिवर्तन नहीं किए जाने की मांग की। धनीराम के बेटे राजकिशोर का आरोप है कि इसके बावजूद आरटीओ कार्यालय के अधिकारियों से मिलकर रामगुलाम के बेटे राजकिशोर ने पुराने परमिट पर दो निजी फाइनेंस कंपनियों से लोन लिया और बाद में परमिट सहित ऑटो बेच दिया। धनीराम के बेटे राजकिशोर ने अब अपना परमिट पाने के लिए सहायक आयुक्त परिवहन (प्रशासन) और पुलिस से शिकायत की है।